L’Ajuntament de Carcaixent incorpora un vehicle elèctric a la flota municipal
10 de Julio de 2019

Carcaixent

A nivell ambiental, els avantatges d’estos vehicles amb zero emissions de CO2 i òxids de nitrogen juguen un paper fonamental en l’assoliment dels compromisos adquirits per l’Ajuntament en el Pacte de les Alcaldies en matèria d’estalvi energètic, de respecte al medi ambient i de reducció de la contaminació acústica. A més, també ajuda en la millora de la qualitat de l’aire i la sostenibilitat en el transport.

L'adquisició del nou vehicle està emmarcada dins la política de foment d'energies sostenibles de l'Ajuntament de Carcaixent. Actualment s'està tramitant la instal·lació de quatre punts de càrrega ràpida de vehicles elèctrics en diferents punts de la localitat que permetrien una recarrega del 80% de la bateria en menys de 25 minuts. Abans de final d’any, estarien disponibles punts de recarrega públics en la Plaça Major, Corts Valencianes, zona del Mercat Municipal i proximitats de la Piscina Coberta.

Paco Salom, alcalde de Carcaixent ha avançat que el canvi progressiu de la flota municipal per vehicles elèctrics serà una prioritat per a esta legislatura, «el cotxe elèctric hui és el present, no és el futur, i el que hem de fer des de les institucions públiques és donar exemple apostant per este tipus de mobilitat i facilitar a la ciutadania que puga recarregar els seus propis vehicles de manera fàcil, ràpida i econòmica. Sols així aconseguirem que s'inicie una autèntica transició cap a la mobilitat elèctrica».